<classify> SIKU moja baada ya Waziri Mkuu, Kassim Majaliwa kuagiza hatua za kinidhamu kuchukuliwa kwa Mkuu wa Polisi wa Wilaya ya Kyerwa, Justin Joseph pamoja na askari kwa tuhuma za usindikizaji wa kahawa za magendo, Jeshi la Polisi limetekeleza agizo hilo kwa vitendo.Akizungumza na waandishi wa habari jijini Dar es Salaam jana, msemaji wa jeshi hilo Barnabas Mwakalukwa, alisema hatua zilizochukuliwa kwa O C D huyo ni kuondolewa katika nafasi hiyo na kuhamishiwa sehemu nyingine wakati uchunguzi wa suala hilo ukiendelea. Alisema pamoja na hilo, O C D huyo ataondolewa katika nafasi aliyokuwa nayo hadi pale uchunguzi utakapokamilika, adhabu ambayo pia inawahusu askari wengine wanaotuhumiwa kuhusika na sakata hilo.Akiwa ziarani mkoani Kagera juzi kukagua shughuli mbalimbali, Waziri Majaliwa alitembelea kiwanda cha kukoboa kahawa cha Nkwenda wilaya ya Kyerwa alimuagiza Kamanda wa Polisi Mkoa wa Kagera Augustine O llomi, kuwachukulia hatua askari hao. Alisema askari hao pamoja na O C D wao, wanahusishwa na tuhuma za kujishughulisha na usindikizaji wa kahawa inayosafirishwa kwa njia ya magendo kwenda nchi ya jirani kupitia njia mbalimbali zisizo rasmi zikiwemo za Kumisongo, Kashaijo na O mukatoma. Katika kutekeleza agizo hilo, tayari hatua za kinidhamu zimechukuliwa kwa kumhamisha O C D huyo kutoka Kyerwa na kumpeleka Iringa ambapo ataendelea kuwa chini ya uangalizi hadi uchunguzi dhidi ya tuhuma hizo utakapokamilika, alisema Mwakalukwa. Kuhusu watoto kupotea Akizungumza kuhusu matukio ya watoto kupotea, Mwakalukwa alisema Polisi ipo kazini katika mapambano ya usiku na mchana dhidi ya watu wanaohusika na vitendo hivyo huku akisisitiza kuwa tayari wameshaweka mbinu mbalimbali kuhakikisha wanawakamata.Alisema vitendo hivyo vya utekaji watoto pia vinatoa hofu kuwa huenda wahusika wakawa na uhusiano wa karibu, suala alilotoa rai kwa familia na jamii kwa ujumla kutoa ushirikiano wa dhati utakaosaidia wahusika wote kutiwa nguvuni. Wakati mwingine tunahisi kuwa vitendo hivi huenda vinaweza kuwa na visasi ndani yake, suala linalohitaji ushirikiano wa kila mwanajamii ili kuvikomesha kabisa katika jamii yetu, alisema Mwakalukwa.Matukio ya ulawiti watoto Mwakalukwa alisema pamoja na mapambano yanayoendelea dhidi ya wahusika wa vitendo vya utekaji wa watoto, pia msako dhidi ya watu wanaojihusisha na vitendo vya ulawiti unaendelea ukilenga kuwakamata wahusika wake na kuwachukulia hatua za kisheria. Ili kudhibiti matukio hayo katika jamii, Mwakalukwa aliwataka wazazi kujenga ukaribu, ikiwemo kuzungumza na watoto wao mara kwa mara hatua itakayowasaidia kujua mwenendo wa matukio mbalimbali yanayowahusu watoto hao.Alisema kupitia madawati mbalimbali ya jinsia yaliyofunguliwa katika vituo vya Polisi nchini kote, wazazi hao wanapaswa kujitokeza na kutoa taarifa pale wanapobaini kuwa kuna vitendo visivyo vya kawaida vinavyofanywa dhidi ya watoto katika maeneo wanayoishi, ikiwa ni pamoja na kuwataja wahusika.Operesheni dhidi ya lambalamba Aidha Mwakalukwa alisema jeshi hilo linaendelea na operesheni dhidi ya waganga wa kienyeji wanaojishusisha na upigaji wa ramli chonganishi maarufu kama lambamba baada ya kubainika kuwa ni chanzo na matukio ya uvunjifu wa amani katika jamii. Alisema katika siku za hivi karibuni kumeripotiwa kujitokeza kwa vitendo vya watu hao katika jamii na hivyo kusababisha uvunjifu wa amani, suala alilosema haliwezi kuachwa likaendelea katika jamii.  <topic>: KITAIFA 